Ljubo Kuntarić

**Ljuboslav Kuntarić** (Čakovec, 20. lipnja 1925.), hrvatski je glazbenik i skladatelj.

Najpoznatiji je po svojim skladbama zabavne glazbe, koje su često bile nagrađivane na festivalima. Također prvi je pobjednik Zagrebačkog festivala sa skladbom "Ta tvoja ruka mala". Skladao je preko 2000 zabavnih i plesnih melodija od kojih su neke "Ta Tvoja ruka mala", "Autobus Calypso" i još mnoge druge koje su mu donijele pobjede na mnogim festivalima zabavne glazbe (Zagreb 1953., '56., Melodije Istre i Kvarnera i druge). Autor je 160 skladbi za djecu, brojnih scenskih djela, opereta, mjuzikla i opera. Također je napisao preko 40 komornih i više od 200 zborskih skladbi, 180 klapskih, 48 tamburaških i 26 mandolinskih, te 680 skladbi iz sakralnog opusa.

## Biografija
Ljuboslav Ljubo Kuntarić rodi se 20. lipnja 1925. godine u Čakovcu. Glazbu je počeo učiti u rodnom gradu, a nastavio u Varaždinu, te u Požegi. Klavir počinje privatno učiti u sedmoj godini života, a usporedo s Gimnazijom pohađa i Glazbenu školu u Varaždinu. U Čakovcu svira u zabavnom i džez orkestru, a kod požeškog kapelnika prof. Vojteha Štetke uči svirati klavir, violinu i flautu, te harmoniju i početke polifonije.

Kod profesora Rudolfa Matza pet godina je učio harmoniju i kontrapunkt, kompoziciju, instrumentaciju i glazbene forme, a nakon toga je još nekoliko godina radio s Albom Vidakovićem. Na prvoj godini fakulteta 14. veljače 1945. godine primljen je u Hrvatsko autorsko društvo (I. Glazbeni odsjek), te je zajedno s Miljenkom Prohaskom bio je jedan od utemeljitelja Udruženja zabavne glazbe. U Zagrebu je 1951. godine diplomirao na Tehničkom fakultetu. Nakon završenog fakulteta kao diplomirani inženjer radio je na izgradnji vodovoda Cres-Lošinj, te još na mnogim značajnim projektima.

Prvim radovima pojavljuje se kao skladatelj šlagera. Dana 22. ožujka 1945. godine njegovu skladbu "Ti ni ne slutiš" izveo je uživo na hrvatskom krugovalu najpopularniji hrvatski pjevač tog vremena Andrija Konc.

Seli se u Volosko kraj Opatije gdje počeo skladati i u istarskom melosu. Na kvarneru djeluje više od pet desetljeća te je autor mnogih skladbi raznovrsnog opusa. U svojoj bogatoj glazbenoj karijeri skladao je orkestralne, komorne, klavirske te duhovne skladbe, skladbe i obrade za klape, te djela za tamburaške i puhačke orkestre. Na Radio Rijeci njegove je skladbe pjevao Zvonimir Krkljuš, a uz raznovrsne šlagerske skladbe, Kuntarić je skladao i vrlo uspješne mjuzikle ("Karolina Riječka" s Radojkom Šverko).

## Festivali
Ljubo Kuntarić sudjelovao je na brojnim festivalima na kojima je osvojio mnoga prva mjesta, te brojne druge nagrade za svoj dugogodišnji rad i nastupe na festivalima.

;Festivali i nagrađene skladbe
* "Ta tvoja ruka mala" – prva nagrada publike (Zagreb 1953.)
* "Ti i ja" - 3. nagrada (Zagreb'55.)
* "Ako nećeš da te ljubim" - 1. nagrada (Zagreb'56.)
* "Nina" - 3. nagrada (Zagreb'56.)
* "Ti nisi samo moj san" - 3. nagrada stručnog žirija Festivala radio difuzije, Beograd'57.
* "Pjesma tipkačici" - 3. nagrada Festivala radio difuzije, Beograd'57. (prva skladba koju je u svojoj bogatoj karijeri snimila Tereza Kesovija)
* "Na jedrilici" - 4. nagrada Festivala radio difuzije, Beograd'57.
* "Autobus Calypso" - 2. nagrada publike te 3. nagrada stručnog žirija, Opatija'59. (Ivo Robić, Marko Novosel, Betty Jurković, Toni Kljaković, Gabi Novak, Ljubimci žena, Cubismo)
* "U nedilju Ane" - veliki diskografski hit, 3. nagrada publike na festivalu Opatija'60.
* "Opatijo divna" - nagrada Turističkog saveza Opatije.
* "Sva sreća je tu" - MIK'64 te nagrada časopisa Ritam za najvedriju i najbržu melodiju.
* "Bez jedra i vjetra" - 1. nagrada stručnog žirija MIK'64.
* "Plavi twist" - 2. nagrada publike MIK'64.
* "Fešta na palubi" - 3. nagrada publike, MIK'65.
* "Barba Frane" - nagrada lista Arena za najvedriju melodiju, MIK'66
* "Otišel je brodit" - 1. nagrada publike, 1. nagrada stručnog žirija te nagrada za uporabu istarskog melosa, MIK'67.
* "Valovi", 3. nagrada, Beogradsko proleće'58.
* "Sretan put" - 1. nagrada na natječaju za pjesmu u filmu *H-8* (Gabi Novak).
* "Pjesma brodskog malog" - nagrada natječaja za film *Mala Jole* 1955. godine.
* "Mornarska pjesma" i "Šjora Dome" - nagrada natječaja za film *Mala Jole*
* Mjuzikl *Blago s plavog Jadrana* - Nagrada Republičkog fonda za unapređivanje kulturne djelatnosti, Zagreb 1974.
* "Zamagljen prozor" - 1. nagrada natječaja za film *Medaljon sa tri srca* (Stjepan Đimi Stanić, Ivo Robić, Elvira Voća, Drago Diklić)

## Nagrade
Ljubo Kuntarić dobitnik je brojnih nagrada i priznanja od kojih su samo 45 festivalske. 
* Nagrada na Zagrebu'64. "Skladatelju pobjedniku prvih 10 festivala" - dodjeljena od glazbene edicije Faril iz Bologne.
* 2007. - Posebna spomen plaketa "Status 2007." - povodom 60 godina javnog umjetničkog djelovanja 
* 2009. - Porin za životno djelo

## Reference

## Vanjske veze
* Hrvatsko društvo skladatelja  - Ljubo Kuntarić